На основу члана 103. Закона о основним правима бораца, војних инвалида и породица палих бораца (“Службени лист СРЈ”, бр. 24/98 и 29/98), савезни министар за рад, здравство и оцијалну политику прописује

**ПРАВИЛНИК**

**О БОРАЧКОМ ДОДАТКУ**

„Службени лист СРЈ”, број 37 од 27. јула 1998.

**Члан 1**.

Овим правилником прописују се начин одређивања висине борачког додатка, начин вршења обрачуна средстава исплаћених на име борачког додатка, као и начин вођења евиденције и достављања извештаја о тим средствима.

**Члан 2**.

Месечни износ борачког додатка одређује се у висини разлике између основа за одређивање борачког додатка утврђеног за односни месец и износа месечне зараде, која је, за рад у пуном радном времену, исплаћена борцу у месецу за који се врши обрачун борачког додатка.

По истеку календарске године висина борачког додатка коначно се утврђује за претходну годину у висини разлике између основа за одређивање борачког додатка утврђеног за ту годину и износа просечне зараде која је борцу исплаћена у истој години.

Износ зараде из ст. 1. и 2. овог члана не може бити мањи од износа најниже цене рада утврђене одговарајућим колективним уговором.

**Члан 3**.

Борачки додатак који, у смислу члана 20. Закона о основним правима бораца, војних инвалида и породица палих бораца (у даљем тексту: Закон), припада борцу за време привремене спречености за рад у смислу прописа о здравственом осигурању (накнада борачког додатка), одређује се у истом проценту у коме се борцу, за исти случај спречености за рад (боловање) одређује накнада зараде.

**Члан 4**.

Обрачун и исплату борачког додатка надлежни орган евидентира на Обрасцу БД-1 – Обрачун борачког додатка за месец ..... године и Обрасцу БД-2 – Коначни обрачун борачког додатка за ..... годину, који су одштампани уз овај правилник и чине његов саставни део.

**Члан 5.**

Евиденцију о исплатама борачког додатка надлежни орган води на Обрасцу БД-3 – Евиденциони лист корисника борачког додатка, који је одштампан уз овај правилник и чини његов саставни део.

**Члан 6**.

На основу евиденције коју води по одредби члана 5. овог правилника, надлежни орган, до 20. фебруара текуће године, доставља надлежном органу у републици извештај о средствима исплаћеним на име борачког додатка и броју корисника борачког додатка у претходној години.

На основу извештаја из става 1. овог члана, надлежни орган у републици доставља до 31. марта текуће године надлежном савезном органу извештај о средствима утрошеним за исплату борачког додатка у претходној години и броју корисника борачког додатка у републици.

**Члан 7**.

Даном ступања на снагу овог правилника престаје да важи Правилник о начину одређивања висине борачког додатка и вршења обрачуна средстава исплаћених на име борачког додатка („Службени лист СФРЈ”, бр. 7/82 и 56/82).

**Члан 8**.

Овај правилник ступа на снагу наредног дана од дана објављивања у „Службеном листу СРЈ”.

Бр. 4/2-03-049/98-010

24. јула 1998. године

Београд

Савезни министар

за рад, здравство и

социјалну политику

др **Миодраг Ковач,** с. р.









